VYKONÁVACIE NARIADENIE KOMISIE (EÚ) 2022/1614

zo 15. septembra 2022,

ktorým sa určujú existujúce hlbokomorské rybolovné oblasti a zostavuje zoznam oblastí, v ktorých je známy alebo predpokladaný výskyt citlivých morských ekosystémov

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2336 zo 14. decembra 2016, ktorým sa stanovujú osobitné podmienky lovu hlbokomorských populácií rýb v severovýchodnom Atlantiku a ustanovenia týkajúce sa rybolovu v medzinárodných vodách severovýchodného Atlantiku a ktorým sa zrušuje nariadenie Rady (ES) č. 2347/2002 (1), a najmä na jeho článok 7 ods. 2 a článok 9 ods. 6,

keďže:

(1) Cieľom nariadenia (EÚ) 2016/2336 je okrem iného zabrániť značnému negatívnemu vplyvu hlbokomorského rybolovu na citlivé morské ekosystémy a zabezpečiť dlhodobú ochranu hlbokomorských populácií rýb.

(2) V apríli 2017 uverejnila Európska komisia výzvu na predkladanie údajov podľa článku 7 ods. 1 nariadenia (EÚ) 2016/2336. Členské štáty reagovali na túto výzvu predložením záznamov o systémoch monitorovania plavidiel a ďalších relevantných a overiteľných údajov o polohe rybolovných činností týchto plavidiel týkajúcich sa hlbokomorských druhov počas referenčných kalendárnych rokov 2009 – 2011.

(3) V júli 2017 a na základe údajov predložených členskými štátmi (pozri odôvodnenie (2)) požiadala Komisia Medzinárodnú radu pre výskum mora (ICES), aby vydala odporúčanie, ktorým sa určia existujúce hlbokomorské rybolovné oblasti, ako aj zoznam oblastí, v ktorých je známy alebo predpokladaný výskyt citlivých morských ekosystémov.

(4) V júni (2) a novembri 2018 (3) informovala ICES Komisiu, že na vydanie odporúčania potrebuje dodatočné údaje o citlivých morských ekosystémoch a systémoch monitorovania plavidiel. Tieto dodatočné údaje poskytli členské štáty Komisii a ICES v období od apríla 2019 do decembra 2020.

(5) ICES okrem toho uskutočnila v období od októbra 2019 do septembra 2020 sériu seminárov s členskými štátmi a zainteresovanými stranami s cieľom vypracovať spoľahlivý vedecký model týkajúci sa výskytu citlivých morských ekosystémov.

(6) ICES vydala 5. januára 2021 odporúčanie (4), v ktorom určila existujúce hlbokomorské rybolovné oblasti, pokiaľ ide o výstroj na lov pri dne v hĺbke od 400 do 800 metrov, a určila zoznam oblastí, v ktorých je známy alebo predpokladaný výskyt citlivých morských ekosystémov. ICES odporučila, že po analýze rôznych scenárov a možností na ochranu citlivých morských ekosystémov by najúčinnejšou kombináciou bola kombinácia, v ktorej sa uvedie zoznam citlivých morských ekosystémov s indexom vysokého, stredného a nízkeho výskytu v oblastiach C v hĺbke 400 až 800 metrov, pričom sa zabezpečí obmedzené prerušenie rybolovných činností (scenár 2, možnosť 1).

(7) Komisia 17. novembra 2021 požiadala ICES, aby vydala dodatočné odporúčanie obsahujúce súradnice existujúcich hlbokomorských rybolovných oblastí a zoznamu oblastí citlivých morských ekosystémov len pre vody Únie severovýchodného Atlantiku. Je to preto, lebo odporúčanie ICES z 5. januára 2021 zahŕňalo aj vody Spojeného kráľovstva severovýchodného Atlantiku.

(8) Rada ICES vydala toto odporúčanie (5)7. februára 2022.

(9) V nariadení (EÚ) 2016/2336 sa od Komisie vyžaduje, aby na základe najlepších dostupných vedeckých a technických informácií prijala vykonávacie akty na určenie existujúcich hlbokomorských rybolovných oblastí a zostavenie zoznamu oblastí, v ktorých je známy alebo predpokladaný výskyt citlivých morských ekosystémov. Tieto informácie boli Komisii sprístupnené až vo februári 2022.

(10) Na základe týchto informácií by sa mali vo vodách Únie určiť existujúce hlbokomorské rybolovné oblasti.

(11) Na rovnakom základe by sa mal zostaviť zoznam oblastí vo vodách Únie, v ktorých je známy alebo predpokladaný výskyt citlivých morských ekosystémov.

(12) Týmto vykonávacím nariadením nie je dotknutá potreba dodatočných ochranných opatrení potrebných na dosiahnutie súladu s príslušnými ustanoveniami ani pozícia Komisie, pokiaľ ide o dodržiavanie povinností členských štátov podľa príslušných právnych predpisov Únie v oblasti životného prostredia.

(13) Riadiaci výbor pre rybné hospodárstvo a akvakultúru nepredložil v lehote stanovenej jeho predsedom žiadne stanovisko,

PRIJALA TOTO NARIADENIE:

Článok 1 Existujúce hlbokomorské rybolovné oblasti 1. Existujúce hlbokomorské rybolovné oblasti sa určujú v súlade so súradnicami stanovenými v prílohe I. 2. Na existujúce hlbokomorské rybolovné oblasti sa vzťahujú pravidlá stanovené v nariadení (EÚ) 2016/2336, a najmä v článku 8 ods. 2 a 4 uvedeného nariadenia, pokiaľ ide o obmedzenie oprávnení na rybolov a zákaz rybolovu vlečnými sieťami na lov pri dne v hĺbke viac než 800 metrov.

Článok 2 Zoznam oblastí, v ktorých je známy alebo predpokladaný výskyt citlivých morských ekosystémov 1. Zoznam oblastí, v ktorých je známy alebo predpokladaný výskyt citlivých morských ekosystémov, sa zostavuje v súlade so súradnicami stanovenými v prílohe II. 2. Na oblasti, v ktorých je známy alebo predpokladaný výskyt citlivých morských ekosystémov, sa vzťahujú pravidlá stanovené v nariadení (EÚ) 2016/2336, a najmä v článku 9 ods. 1 a 9 uvedeného nariadenia, pokiaľ ide o jeho uplatňovanie na rybolovné operácie s výstrojom na lov pri dne v hĺbke menej ako 400 metrov a zákaz rybolovu výstrojom na lov pri dne vo všetkých takýchto určených oblastiach.

Článok 3 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 15. septembra 2022 Za Komisiu predsedníčka Ursula VON DER LEYEN

(1) Ú. v. EÚ L 354, 23.12.2016, s. 8.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011. (Odporúčanie týkajúce sa lokalít a predpokladaných lokalít citlivých morských ekosystémov vo vodách EÚ severovýchodného Atlantiku a stôp rybolovu v rokoch 2009 – 2011).

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint. (Technická služba na pomoc pri výklade odporúčania ICES týkajúceho sa lokalít a predpokladaných lokalít CME vo vodách EÚ severovýchodného Atlantiku a stôp rybolovu).

(4) ICES. 2021. EU Request to advise on the list of areas where VMEs are known to occur or are likely to occur and on the existing deep-sea fishing areas (Žiadosť EÚ o poskytnutie odporúčania v súvislosti so zoznamom oblastí, v ktorých je známy alebo predpokladaný výskyt citlivých morských ekosystémov, a v súvislosti s existujúcimi hlbokomorskými rybolovnými oblasťami) [ref. (EÚ) 2016/2336].

(5) ICES. 2022. EU request for a Technical Service to provide data output of the ICES 2021 advice on the deep-sea access regulation [ref. (EU) 2016/2336] as coordinates for EU waters area only. (Žiadosť EÚ, aby technická služba poskytla výstup údajov z odporúčania ICES z roku 2021 k nariadeniu o prístupe k hlbokomorskému rybolovu [ref. (EÚ) 2016/2336] ako súradnice len pre oblasť vôd EÚ).